ดีเดย์ต้นปีหน้า ลงทะเบียนคนจน
คลังไฟเขียว คาดต้นปีหน้าเปิดลงทะเบียนผู้รายได้น้อยรอบสองเร็วขึ้น เหตุประชาชนเรียกร้อง หลังเสียสิทธิรับเงินช่วยเหลือจากรัฐ
29 ต.ค. 2565

โพสต์ทูเดย์ - คลังไฟเขียว คาดต้นปีหน้าเปิดลงทะเบียนผู้รายได้น้อยรอบสองเร็วขึ้น เหตุประชาชนเรียกร้อง หลังเสียสิทธิรับเงินช่วยเหลือจากรัฐ 
แหล่งข่าวจากกระทรวงการคลัง เปิดเผยว่า ทางกระทรวงการคลังคาดว่าจะเริ่มเปิดลงทะเบียนผู้มีรายได้น้อยรอบใหม่ได้ในช่วงต้นปีหน้า จากเดิมที่กำหนดให้ลงทะเบียนระหว่างวันที่ 15 ก.ค.-15 ส.ค.ของทุกปี เพื่อให้ประชาชนที่ลงทะเบียนรอบใหม่ได้มีโอกาสรับสวัสดิการของรัฐได้เร็วขึ้น หากมีมาตรการช่วยเหลือออกมาอีก
นายอภิศักดิ์ ตันติวรวงศ์ รมว.คลัง กล่าวว่า รัฐบาลอยู่ระหว่างดำเนินการเปิดลงทะเบียนผู้มีรายได้น้อยรอบใหม่ให้เร็วขึ้นกว่ากำหนดเดิม เนื่องจากปัจจุบันมีประชาชนจำนวนมากที่ไม่ได้ลงทะเบียนรอบแรก ทำให้เสียสิทธิไม่ได้รับการช่วยเหลือจากรัฐบาล จึงอยากให้รัฐบาลเปิดลงทะเบียนรอบใหม่ให้เร็วขึ้น 
อย่างไรก็ตาม การลงทะเบียนรอบใหม่จะต้องรอให้การดำเนินการมาตรการให้เงินช่วยเหลือให้ผู้ที่มีรายได้ไม่เกิน 3 หมื่นบาท/ปี เป็นเงิน 3,000 บาท ส่วนผู้ที่มีรายได้สูงกว่า 3 หมื่นบาท แต่ไม่เกิน 1 แสนบาท/ปี จะได้รับ 1,500 บาท ซึ่งจะเริ่มจ่ายเงินใน เดือน ธ.ค.นี้
"การลงทะเบียนผู้มีรายได้น้อย เพราะรัฐบาลต้องการช่วยคนผู้มีรายน้อยจริงๆ และตั้งใจจะช่วยจริงๆ แต่การลงทะเบียนรอบแรกที่ผ่านมา ก็มีประชาชนไม่เชื่อว่ารัฐบาลจะช่วยจริงและไม่มาลงทะเบียนบ้าง ขี้เกียจมาลงทะเบียนบ้าง ทำให้เสียสิทธิ ซึ่งรัฐบาลจะเปิดให้ลงทะเบียนรอบใหม่เร็วขึ้น ซึ่งคงมีคนมาลงทะเบียนมากขึ้นเพราะเห็นแล้วว่ารัฐบาลช่วยจริง" นายอภิศักดิ์ กล่าว
รมว.คลัง กล่าวว่า การลงทะเบียนรอบสองให้เร็วขึ้นจะเป็นกรณีพิเศษ โดยในส่วนของกำหนดการลงทะเบียนผู้มีรายได้น้อยรอบใหม่ในช่วงวันที่ 15 ก.ค.-15 ส.ค.ของทุกปียังมีเหมือนเดิม เพราะในช่วงดังกล่าวจะมีผู้ที่มาลงทะเบียนใหม่ และผู้ที่ถูกคัดออกจากการลงทะเบียนเพราะมีงานทำ หรือรายได้เกินกว่าที่กำหนดไว้